AARHUS: Sydhavnskvarteret skal gennem en kæmpe forvandling de kommende år. En proces, der allerede er i gang med etableringen af Aarhus' svar på New Yorks Skyline, Kulbroen, og byggeriet af Danske Banks nye hovedsæde ved foden af Jægergårdsgade.

Mandag behandlede Magistraten så den samlede udviklingsplan for området.

Og det er store visioner, man har for området, fortæller rådmand for Teknik og Miljø, Kristian Würtz (S).

- Sydhavnskvarteret har et meget spændende kulturmiljø og en helt særlig karakter, som vi gerne vil bevare og bygge videre på. Vi skal skabe et lidt råt område med en variation af store virksomheder og små iværksættere, rum for socialt udsatte og med byrum, siger Kristian Würtz.

Den overordnede plan er, at Sydhavnskvarteret skal forvandle sig fra et gammelt industrikvarter til moderne erhvervsområde med masser af byliv og op mod 6.500 arbejdspladser. Samtidigt vil man give plads til socialt udsatte.